אלי דג'יברי

חייו

דג'יברי החל לנגן במנדולינה בגיל 7 בתוכנית אחר-הצהריים של הקונסרבטוריון למוזיקה של יפו. שלוש שנים לאחר מכן, לאחר שצפה במופע ג'אז, נשבה דג'יברי בקסמו של הסקסופון והחליף את לימודיו לכלי זה. כבר בהיותו תלמיד תיכון בבית הספר תלמה ילין, ניגן דג'יברי באופן מקצועי עם כמה מהשמות הגדולים בסצנת המוזיקה הישראלית וביסס את מעמדו כמוזיקאי מוביל בישראל. בגיל 16 קיבל דג'יברי מלגה מלאה לתוכנית הקיץ של ברקלי קולג' (Berklee College of Music). בשנה שלאחר מכן זכה דג'יברי באותה המלגה והשתתף בתוכנית הקיץ בברקלי פעם נוספת.
בשנת 1997 הוענקה לדג'יברי מלגת לימודים מלאה ל-Berklee College Of Music, ובעקבותיה העתיק את מגוריו לבוסטון שבארצות הברית. לאחר שנת לימודים אחת בברקלי, נבחר דג'יברי להיות אחד משישה מוזיקאים יחידים מכל העולם להצטרף, במלגה מלאה, לתוכנית הלימודים היוקרתית על שם ת'לוניוס מונק (Thelonious Monk Institute of Jazz Performance), שם הוא למד והופיע עם נגני ג'אז נודעים, כמו רון קרטר, בני גולסון, ג'ימי היט וקלארק טרי.
לאחר שסיים בהצטיינות את לימודיו בשנת 1999, הוזמן דג'יברי להצטרף להרכבו של הרבי הנקוק, עמו הופיע ברחבי העולם, תוך שהוא מנגן את המוזיקה מאלבומו של הנקוק, "עולמו של גרשווין", אשר זכה בשלושה פרסי גראמי. דג'יברי הופיע עם הנקוק במשך שנתיים וחצי.
בשנת 2002 עבר דג'יברי לניו יורק וייסד את הרכבו הראשון, שכלל כמה מטובי המוזיקאים בסצנת הג'אז העולמית: קורט רוזנווינקל, ארון גולדברג, בן סטריט וג'ף בלרד. החמישייה הופיעה באופן קבוע במועדוני הג'אז הנחשבים ביותר בניו יורק. באותה שנה הצטרף דג'יברי אל המתופף אל פוסטר ולהקתו, והפך לחלק בלתי נפרד מרביעיית אל פוסטר.
בשנת 2003 הוציא דג'יברי לאור את אלבומו הראשון, "In The Beginning". באלבום זה ניגנו קורט רוזנווינקל, ארון גולדברג, בן סטריט וג'ף בלרד. באותה שנה נבחר דג'יברי מבין ראשוני האמנים של הקרן הישראלית למצוינות בתרבות (IcExcellence), אשר בוחרת אמנים שמשמשים כשגרירים הטובים ביותר של מדינת ישראל לאמנות ולתרבות ברחבי העולם, תורמים לחברה ומקדמים את המצוינות.
בשנת 2006 הוציא דג'יברי את אלבומו השני, "Emotionally Available". באלבום זה ניגנו שוב ארון גולדברג, בן סטריט וג'ף בלרד. באותה שנה הוציא דג'יברי אלבום נוסף, "One Little Song", דואט עם הפסנתרן קווין הייס. כמו כן, זכה דג'יברי באותה שנה בפרס ראש הממשלה למלחיני ג'אז, אשר הכיר בכישרונו הרב כמלחין.
בשנת 2007 הופיע דג'יברי באלבומו של המתופף אל פוסטר, "Love, Peace and Jazz", הקלטה חיה ממועדון הג'אז הניו-יורקי "Village Vanguard". 
בשנת 2008 ייסד דג'יברי את הרכבו החדש שכלל גם את גארי ורסצ'ה ועובד קלוואיר, עמם הוציא את אלבומו הרביעי, "Live at Louis 649". באותה השנה הופיע הטריו מספר הופעות בישראל ובשנה שלאחר מכן הופיעו בפסטיבל הג'אז הבינלאומי אילת. 
בשנת 2010 הוציא דג'יברי לאור את אלבומו החמישי, "Israeli Song". באלבום זה איחד דג'יברי שתי דמויות ג'אז עמן זכה ללמוד ולעבוד: הבסיסט רון קרטר והמתופף אל פוסטר, ובנוסף הפסנתרן בראד מלדאו.
בשנת 2011 זכה דג'יברי בפרס מפעל הפיס לאמנויות הבמה ע"ש לנדאו ליוצר ג'אז. באוקטובר אותה השנה פורסם כי דג'יברי ואיש הרדיו דובי לנץ נבחרו לשמש כמנהלים האמנותיים של פסטיבל ג'אז בים האדום. השניים נכנסו לתפקיד לאחר שלוש שנים בהן ניהל נגן הבאס אבישי כהן את הפסטיבל.
באפריל 2012 דג'יברי הוזמן להיות חלק מיום הג'אז הבינלאומי הראשון של אונסק"ו, שהתקיים באולם העצרת הכללית של האו"ם בניו יורק, לצד רבים ממוזיקאי הג'אז הטובים בעולם.
באוגוסט 2013 הוציא דג'יברי לאור את אלבומו השישי, "Twelve". באלבום זה משתתפים שניים שתלמידיו לשעבר בפרויקט המצוינות לנגנים צעירים, הפסנתרן גדי להבי והמתופף עופרי נחמיה, ביחד עם נגן הבאס ברק מורי. באלבום מתארח הזמר שלמה יידוב בשיר "Liora mi Amor". יידוב כתב את המילים ללחן של דג'יברי. 
בראיונו שנתן לגדי סוקניק, סיפר דג'יברי שלחניו היו ללא ספק שונים בלי שיעורי הפסנתר הסוחפים של המורה אלכסנדר כץ. בשיעורים אלה למד שיטות הירמון מתקדמות וטכניקה מיוחדת, שללא ספק שינו את נגינתו. 
בישראל שיתף דג'יברי פעולה עם אמנים כגון יוני רכטר, שלומי שבן, שלמה יידוב וערן צור, להם תרם בנוסף לנגינתו גם את כישורי השירה שלו.
באפריל 2016 זכה לכבוד גדול, כשניגן בבית הלבן לעיני נשיא ארצות הברית ברק אובמה ואורחיו באירוע מיוחד לרגל יום הג'אז הבינלאומי.